Jesús koechaxan is judíos taeliajwa,
naexasisliajwabejpi japon Dios toꞌasponpox.
Pe japi japoxan taen wʉt,
nakiowa naexasis-eli Jesús.
Isaías,
Dios pejprofeta,
chajia jʉm-aechpox Cristoliajwa,
amwʉtjel japox ja-aechlisox.
Japoxliajwa Isaías chajia jʉm-aech Diosliajwa:
“Tajpaklon Dios,
jiw naexasisaxil xanal tajnaewʉajnaxpox xamliajwa.
Naexasisaxilbejpi,
taen wʉt nejpamamax” —aech Isaías Diosliajwa.
Isaías lelpox jʉm-aechbej,
ma-aech xot judíos naexasisaxil Jesús,
Dios toꞌasponpox.
Isaías jʉm-aech:
“Japi jiw Dios itfumatakas,
pejnejchaxoelaxanbej.
Samata,
pajut pej-itfutat,
me-ama taeyaxili.
Pajut pejnejchaxoelaxantat jʉmmatabijaxilbejpi.
Samatabej,
japi Dios pejjamechan naexasisaxil kofaliajwa pejbabijaxan ispoxan” —aech Isaías,
chajia jʉm-aech wʉt judíosliajwa.
Isaías japox chajia jʉm-aech,
masoxtat taen xot Jesús pejpamamax.
Isaías japox jʉm-aechbej Jesúsliajwa.
Pe nakiowa,
xabich judíos naexasiti Jesús.
Kaesʉapichbej judíospaklochow,
naexasiti Jesús.
Pe japi tulaela naksiya-el jiw jʉmtaesamatas,
pejlewla xoti fariseosliajwa,
fiasasamatas leliajwa judíos naewʉajnabachanxot.
Japi judíos kaes nejxasinki jiw nejchachaemlaliajwas japiliajwa.
Japi nejxasinka-el Dios nejchachaemilpoxliajwa japiliajwa.
Jesús pinjametat jʉm-aech jiwliajwa:
“Xamal xan nanaexasitam wʉt,
xankal nanaexasis-emil.
Naexasitambej taj-ax,
japon xan natoꞌapon.
Xamal xan namatabijam wʉt,
matabijambej xan natoꞌapon.
Xan,
me-ama itliakax.
Fʉloekx ampathatasik xan nanaexasiti namaesamata itkʉataxxot.
“Tajnaewʉajnax jʉmtaenpi,
naexasis-el wʉt,
xan tajut japi tasalaxinil pejbʉꞌwʉajanpoxanliajwa.
Xan fʉlae-enilsik ampathatpijiw tajut tasalaliajwan japi pejbʉꞌwʉajanpoxanliajwa.
Xanlax fʉloekx ampathatpijiw bʉꞌweliajwan.
Xan namastaenpi,
japi naexasis-el wʉtbej tajnaewʉajnax,
xan tajut tasalaxinil japi jiw pejbʉꞌwʉajanpoxanliajwa.
Japi tasalaxaes xan tajnaewʉajnaxantat japi pejbʉꞌwʉajanpoxanliajwa,
that toep wʉt.
Xan tajut tajaxtat japox jʉmchi-enil.
Taj-ax Dios,
japon xan natoꞌapon,
nabʉxtoꞌapoxan xan jʉm-an,
naewʉajnax wʉt.
Xan matabijtax,
taj-ax Dios pejtatoꞌlax xabich pachaem.
Japox jiw naexasit wʉt,
pomatkoicha duilaxaeli Diosxotse.
Samata,
xan jʉm-anpoxan,
japox jʉm-an,
me-ama taj-ax Dios nabʉxtoꞌa” —aech Jesús.